Malema: ‘SA het ŉ revolusie op hande’Julius Malema. Foto: ANA Die leier van die Ekonomiese Vryheidsvegters (EFF) het by ŉ vergadering met die Amerikaanse Kamer van Koophandel gesê die regering is nie in staat om direk dienste te lewer nie en daarom steun dit swaar op tenderverkryging wat korrupte politici ryk maak. “Daar is geen staatskapasiteit in Suid-Afrika nie; ons is ŉ mislukte staat. Ons kontrakteer alles uit deur ŉ tenderstelsel, waaronder eenvoudige goed soos toiletpapier,” het Malema gesê. “Kom ons kyk byvoorbeeld na slaggate. Dit vat nege maande om ŉ slaggat in hierdie land reg te maak. Hoekom? Want die regering laat eers daarvoor tender, bring besigheid in en dan glip ŉ politikus by die agterdeur in en kry ŉ stuk van die uitgekontrakteerde werk. Natuurlik is daar dinge wat ons moet uitbestee, maar daar is goed wat die regering self moet doen …” Met verwysing na die ANC het Malema gesê die verlede het al bewys dat bevrydingsbewegings gekonfronteer word met ŉ nuwe politieke generasie wat op soek is na verandering. “Die geskiedenis het getoon dat ŉ bevrydingsbeweging wat meer as 30 jaar aan bewind is, gou irrelevant word. Die bevryders wat aan bewind kom, geniet die presidensiële paleise en al die voordele, weet niks van die ekonomie nie en vergeet van die arm massa,” het hy gesê. “In daardie 30 jaar kom ŉ nuwe generasie na vore wat nie swig voor politieke retoriek nie. Nee, hulle het hul eie uitdagings, so hulle vorm ŉ politieke party en lig die bevryders uit hul magsposisie.” Hy het gesê selfs al het die EFF nie bestaan nie, sou ŉ ander linkse party die lig gesien het. Die land gaan ontplof deur ŉ revolusie van die mense, het Malema gesê. Hierdie patroon kan reeds in die land se universiteite waargeneem word deur die onlangse studentebetogings. “Hierdie land sal eendag ontplof, want ons lewe ŉ leuen. Ons moet die hoofkwessie van eienaarskap regmaak, wat hoofsaaklik grond is. Die massa wat arm is, ly, terwyl die stelsel die elite en die politici bevoordeel. Die jaar 1976 [toe studente betoog het teen onderrig in Afrikaans] het so begin, met klomp voorvalle van betogings wat toe ontplof het.”